Vryntlike grote vurscreven. Ersame unde vorsichtighe, synderlinghe gude vryndes. Jw geleve tho wetene, dat ik juwer erwerdicheit danke altiit gerne, synderlinghes vor leve unde vruntscap, de gi bewisede Gade unde der heligher kerken tho herweste an Symon murmester umme myner bede willen. Item, leve vryndes, wetet, dat her Kristiarn Niclisson hevet my togescreven unde beclaget sich hogeliick umme myns genedighen heren des koninghes burghere tho Wiburgh, wo gi en hebben bewiset groten homot unde schade an ere kopenscap sunder ere verdenst. Wert sake, dat diit so gescheen were, so bidde ik juwer vorsichticheit, dat gi dat vlien mit juwer eghene wiisheit umme myns genedighen heren willen, dat de burgher tho Wiburgh vernoget werden. Ik hape des, dat jw dar nen grote macht an en licht, boven de leve unde vryntscap, de myn here jw bewisen mach. Wes gi my hirumme toscriven willen, dat wil ik gerne mit gude annamen. Got sy mit jw. Gescreven to Abo des vridages vor Philippi et Jacobi der heligher apostolen. Clawus Ludekesson, vaget to Abo. Adress: De[n] ersamen unde vorsichtighen heren, burghermesteren unde rat der stat Revale, kome desse bryeff, mit heel dandum.